VUKOVAR – HEROJ DO ZADNJEG DAHA

 Vukovar – grad u kojem je sve započelo. To je bio prvi grad koji se počeo boriti i koji je pao za našu domovinu. Ljudi iz svih ostalih hrvatskih gradova dolazili su braniti Vukovar, boriti se i ne odustati. I danas se pitamo zašto se sve to moralo dogoditi, zašto je toliko nedužnih ljudi moralo izgubiti život.

 Uvijek mi je bila želja posjetiti Vukovar. Ja sam također, kao i mnogi drugi, izgubila člana svoje obitelji. Otići uVukovar sa spoznajom da mi je tamo poginuo moj i bližnji, rasparalo mi je srce. Kada sam stigla u Vukovar, samo sam razmišljala o njemu - o svome stricu. On je za mene heroj, heroj koji se borio za taj grad, unatoč tome što je znao da možda neće izdržati do kraja.

 Vukovar je grad koji je pretrpio najgore stvari koje su se događale u ratu. Prvo mjesto koje smo posjetili bila je vukovarska bolnica. Danas je, mogli bismo reći, u odličnom stanju,ali za vrijeme rata bila je prva meta neprijateljskih napada. Napadali su bolnicu bez imalo srca i unatoč tome što su znali da u njoj leži na stotine i stotine ranjenika i djece. Na bolnicu su bačene i dvije velike bombe koje, na svu sreću, nisu eksplodirale. U jednome od bolničkih hodnika na pločicama se nalaze memorijali ljudi koji su poginuli, koji su odvedeni iz bolnice i koji, nažalost, još nisu nađeni.

 Nakon bolnice posjetili smo Crkvu i franjevački samostan. U dvorani Crkve pogledali smo kratki film u kojem su prikazani samo pojedini isječci iz rata. Bilo mi je jako teško dok sam to gledala jer ne mogu zamisliti kako je tek onda bilo našim roditeljima i bližnjima dok su proživljavali sve to.

 Najteže mi je bilo kada smo došli na Ovčaru. Stajali smo na tome mjestu gdje je ubijeno više od 900 ljudi. Postoji i Memorijalni centar u kojem se na zidovima nalaze slike svih tih nedužno poginulih ljudi, a ispod slika nalaze se njihove pronađene stvari. U sredini Centra je krug u kojemu se projiciraju imena žrtava, a usred toga je svijeća koja vječnim plamenom gori za njih. Posjetili smo i groblje na kojemu su pokopani hrvatski branitelji. Postoji šest polja od kojih su dva sačuvana za one koji još nisu nađeni.

Gledajući sve to, nisam znala kako se osjećam: bila sam istovremeno i tužna, i sretna, i ponosna na sve te ljude. Vukovar je danas grad koji se poštuje, a prije je bio nezamjetan, mali gradić. Taj bi se grad trebalo vječno pamtiti i njegovati u našim srcima. Ne razumijem kako još, unatoč svemu što se tamo dogodilo i unatoč svim tim silnim strahotama, mogu stavljati 'one' ploče?! Mislim da su rane još uvijek svježe i nakon dvadeset godina. Drago mi ješto naša zemlja ima toliko divnih ljudi koji su se borili za Vukovar.

Danas Vukovar zovemo Gradom heroja u kojemu heroji žive vječno i koje nikada nećemo zaboraviti, oni će zauvijek ostati u našim srcima i mislima. Bez njih ne bi bilo nas, a ni Vukovara. Postoji slogan koji govori sve, a to je: „Ne zaboravite Vukovar!“

Napisala: Monika Krsnik, 3.j

(Rođena: 03.07.1995.; adresa: I. Petruševac II. odvojak 27, 10 000 Zagreb; mob.: 095/802 4401;

e-mail: sbarnjak89@gmail.com)

Mentorica: Snježana Mikula, prof.

Ugostiteljsko-turističko učilište

Kombolova 2a, 10 000 Zagreb